SAL Tegnies bereik ooreenkoms met Mango, SAL(Foto: Mango/Facebook) SAL Tegnies (SAAT) het ŉ ooreenkoms met van sy kliënte, waaronder die laekostelugredery Mango, bereik en vliegtuiginstandhoudingsdienste begin hervat. SAAT het verlede maand instandhoudingsdienste aan vier van sy kliënte opgeskort weens uitstaande betalings op dienste wat reeds gelewer is. “Ons is verheug dat ons ŉ ooreenkoms met minstens twee van ons kliënte bereik het en sal voortgaan om met die ander twee te gesels om ŉ oplossing te vind,” het Adam Voss, uitvoerende hoof van SAAT, gesê. Volgens Voss is die besluit om dienste op te skort nie ligtelik geneem nie. “Ons moes ons kommersiële belange beskerm, waaronder die welstand van ons werknemers wat nadelig geraak is deur ons kontantvloei-uitdagings wat daartoe gelei het dat hulle net 25% van hul salarisse in September ontvang het.” SAAT beraadslaag met vakbonde om te reël om die uitstaande bedrag vir September aan werknemers te betaal. Die Suid-Afrikaanse Lugdiens (SAL) is een van die lugrederye wat geraak is deur die opskorting van SAAT se dienste. Die SAL het intussen ŉ betaling aan SAAT gedoen en die opskorting van dienste is Woensdag opgehef. SAL se huurvlugte wat vir vandeesweek beplan word, word gevolglik nie meer beïnvloed nie. Mango het intussen ook ŉ ooreenkoms met SAAT bereik en daar is reeds Vrydag met instandhoudingswerk aan die lugdiens se vloot begin. Volgens Voss het SAAT begrip vir die invloed van die Covid-19-pandemie en dat baie van sy kliënte nie tydens die afsonderingstydperk sake kon doen nie. “As deel van die herstelstrategie en ŉ pad vorentoe het ons met hierdie kliënte ooreengekom dat SAAT voorafbetaling sal ontvang vir dienste wat gelewer moet word.”